Wambwa yali asima magumba mu ttaka n’asanga akasanduuko akajjudde ebyobugagga. Wambwa yali talabanga ku zaabu mungi bwatyo. Wambwa ono yasanyuka nnyo ne yeerabira n’okulya. Yatuula butuuzi awo nga bwe yeetegereza akasanduuko k’ebyobugagga, nga bw’aloowooza ku bintu bye yali ayinza okugula ng’akozesa ebyobugagga ebyo. Olunaku lumu, Wansega yava mu bbanga n’aggwa ku ttaka era n’alaba Wambwa ng’atudde, kwe kumubuuza nti, “Oyina buzibu ki, nga tolya?” Wambwa ky’ava amuddamu nti, “Ndi wano nkuuma byabugagga byange, era siyinza kubaako kye ndya okutuusa lwe nnaakakasa nti tewali ajja kubibba.” Wansega ky’ava amuddamu nti naye ogenda kwerumya enjala kutuuka kwetta. Bw’otoolye kubeera mulamu, ebyobugagga byo onaaba obifunyeemu kalungi ki? Onoobikozesa otya ng’ofudde?” Wambwa teyawuliriza Wansega, yasigala busigazi awo ng’akuuma byabugagga bye. Wabula mu bbanga ttono eryaddirira Wambwa yafa enjala. Wansega yali mutuufu. Omulugube gwa Wambwa gwamwetira. Yali afuddeyo nnyo ku ky’okufuuka omugagga ne yeerabira ekintu ekisinga omugaso. Yeerabira nti tayinza kuba mulamu nga talya. Ekyokuyiga mu lugero luno kiri nti osaanye okubeera omumativu n’ekyo ky’oyina, tobeera wa mululu, oyinza okufundikira nga Wambwa.